**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.06.2018, ora 08.00 – 25.06.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 25.06.2018, ora 7.00**

**RÂURI**

**Debitele au fost în general în scădere**, exceptând cursurile inferioare ale Someșului, Crișului Negru, Buzăului, Rm. Sărat, Putnei, Trotușului, Bistriței, Moldovei, Sucevei și Siretului și cursurile mijlocii și inferioare ale Mureșului, Oltului și Ialomiței, unde au fost în creștere prin propagare. Pe râurile din bazinul Bârladului, bazinul inferior al Prutului și din Dobrogea, debitele au fost relativ staționare.

Se situează peste **COTA DE ATENȚIE,** prin propagare, râul Moravița la stația hidrometrică Moravița (250+12)-jud.TM.

 Debitele se situează în general la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Vișeu, Iza, Crișul Repede, Mureș, Bega Veche, Timiș, Bârzava, Moravița, Caraș, Jiu, Suceava, Moldova, Bistriţa, bazinul superior și mijlociu al Someșului, bazinele superioare ale Ialomiței și Trotușului, cursul inferior al Putnei, unii afluenți ai Oltului (Mădăraş, Caşin, Cârţişoara, Porumbacu, Cibin, Olăneşti, Bistriţa, Luncavăţ, Olteţ) şi pe unele râuri din Dobrogea şi mai mici (20-30% din normalele lunare) pe Rm.Sărat, Bârlad şi pe unii afluenţi ai Prutului inferior**.**

**Debitele vor fi în general în scădere,** exceptând cursurile inferioare ale Someșului, Mureșului, Oltului, Ialomiței și Siretului, unde vor fi în creștere prin propagare. Pe râurile din bazinul Bârladului, bazinul inferior al Prutului și din Dobrogea, debitele vor fi relativ staţionare.

 Sunt posibile scurgeri pe versanţi, torenţi, pâraie, viituri rapide cu posibile efecte de inundaţii locale şi creşteri rapide de niveluri şi debite pe unele râuri din nord-vestul țării și din zonele de deal şi munte, ca urmare a precipitațiilor prognozate.

**DUNĂRE**

**Debitul la intrarea în ţară** (secţiunea Baziaş) în intervalul 24-25.06.2018 **a fost în scădere, având valoarea de 5000 m3/s**, sub media multianuală a lunii **iunie (6400 m3/s).**

În aval de Porţile de Fier debitele au fost în scădere pe sectorul Gruia – Olteniţa, în creştere pe sectorul Cernavodă – Tulcea şi staţionare la Călăraşi.

**Debitul la intrarea în ţară** (secţiunea Baziaş) **va fi** **în scădere (4800 m3/s).**

În aval de Porţile de Fier debitele vor fi în scădere pe sectorul Gruia – Cernavodă, staţionare pe sectorul Hârşova – Vadu Oii şi în creştere uşoară pe sectorul Brăila – Tulcea.

**2.** **Situaţia meteorologică în intervalul 24.06.2018, ora 08.00 –25.06.2018, ora 06.00**

**În ţară,** deși valorile termice au marcat o ușoară creștere față de ziua precedentă, vremea s-a menținut răcoroasă în toate regiunile, chiar rece, local, pentru această dată. Temperaturile maxime au fost cuprinse între 17 grade la Joseni și Întorsura Buzăului și 27 de grade la Brăila. Cerul a fost variabil, cu înnorări în nordul țării și la munte, unde, mai ales în cursul zilei, au fost ploi slabe, iar pe arii restrânse s-au semnalat și descărcări electrice. Cu totul izolat, în nordul Carpaților Orientali, la înălțimi mai mari de 2000 m, precipitațiile au fost trecător și sub formă de lapoviță (Vf. Iezer). Vântul a suflat slab și moderat. Cu totul izolat, dimineața și noaptea, în depresiuni s-a produs ceață. Valorile termice la ora 06.00 erau cuprinse între 6 grade la Întorsura Buzăului și 18 grade la Gura Portiței și Sulina.

**La Bucureşti,** vremea s-a menținut răcoroasă. Temperatura maximă a fost de 26 de grade la Filaret, 25 de grade la Afumați și 24 de grade la Băneasa. Cerul a fost variabil, iar vântul a suflat în general slab. La ora 06.00 se înregistrau 10 grade la Băneasa, 12 grade la Afumați și 13 grade la Filaret.

**3. Prognoza meteorologică în intervalul 25.06.2018, ora 08.00 –26.06.2018, ora 08.00**

**În ţară,** vremea se va menține răcoroasă. Cerul va fi variabil, cu înnorări temporar accentuate mai ales după-amiaza, când vor fi ploi de scurtă durată și, posibil, descărcări electrice, local în nord-vestul teritoriului și în zonele de deal și munte și izolat în rest. Vântul va sufla slab și moderat, cu unele intensificări în timpul ploilor. Temperaturile maxime vor fi cuprinse între 19 și 28 de grade, cu cele mai  ridicate valori în Muntenia, iar cele minime se vor situa, în general, între 8 și 18 grade.

**La Bucureşti,** vremea se va menține răcoroasă. Cerul va fi variabil, iar vântul va sufla slab și moderat. Temperatura maximă se va situa în jurul valorii de 27 de grade, iar cea minimă va fi de 12...14 grade.

***II. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

**ABA Prut Bârlad** informează despre **o mortalitate piscicolă de 5 kg, cu peşti de dimensiuni de 20-25 cm, observată la data de 24.06.2018, ora 12.30, în zona descărcătorului de ape mari de la Acumularea Ciric II, de pe cursul de apă Ciric, de pe raza Municipiului Iaşi, jud Iaşi**. Reprezentanţi ai SGA Iasi s-au deplasat în teren pentru recoltare de probe în vederea identificării cauzei poluării.

Cauzele mortalităţii piscicole: antrenarea unei cantităţi mari de materie în suspensie a dus la blocarea branhiilor.

La data de 24.06.2018 au fost prelevate probe de apă în vederea efectuării analizelor fizico-chimice în Laboratorul Calitatea Apei al A.B.A. Prut-Bârlad Iaşi. Rezultatele analizelor de laborator sunt următoarele:

Tabel indicatori de calitate ai apei in lacul de Acumulare Ciric II in data de 24.06.2018

|  |  |  |
| --- | --- | --- |
| Data | Punct recoltare | Indicatori calitate  |
| pH (unit.pH) | Oxigen dizolvat (mg/l) | CCO-Cr (mg/l) | NH4+ (mg/l) | amoniac neionizat (mg/l) |
| 24.06.2018 | Turn baraj acumulare Ciric II | 8,45 | 8,97 | 60,8 | 0,143 | 0,02 |
| Coada lac Ciric II | 8,57 | 9,02 | 87,4 | 0,145 | 0,023 |
| Coada lac Ciric III | 8,61 | 8,43 | 60,8 | 0,086 | 0,014 |
| Turn baraj acumulare Ciric II ora 19:30 | 9,06 | 10,34 | 60,8 |  -  |  -  |
| Coada lac Ciric II ora 19:50 | 8,99 | 9,76 | 62,7 |  -  |  -  |

**Notă:** Limite cl II-a 6,5-8,5 Min.7 125 0,4 0,4

conform Ordin 161/2006 –

pentru clasa a IV-a de calitate a apelor de suprafaţă

Personalul SGA Iaşi a inştiinţat Primăria Municipiului Iaşi de mortalitatea piscicolă din acumularea aflată în administrarea acesteia, în vederea colectării, depozitării şi distrugerii peştelui mort conform prevederilor legale.

Un echipaj format din reprezentanţi ai ABA Prut Bârlad /SGA Iaşi şi Primăria Municipiului Iaşi s-au deplasat pe malurile ac. Ciric 2 pentru identificarea eventualelor surse de poluare, unde s-a constatat evacuări de ape în ac. Ciric 2 provenite de la cele două piscine amplasate în Zona de agrement Ciric, aflate în administrarea Primariei Municipiului Iaşi.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 21.06.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 23.06.2018 - 24.06.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE ȘI RESURSE UMANE